এমনি চলে যাব বহুদূরে,দুর থেকে বহু দূরে,কখন দেখা হবেনা। আর দেখা কি হবেনা গুরুকে? না না গুরু তুমি আজ থেকে প্রায় ১৫ বছর আগে আইয়ুব বাচ্চুর সুরে গেয়েছিলে এই গানটি। সালেকা মালেকা,আলাল দুলাল, বাংলাদেশ, কিছু চাওয়া, আসি আসি বলে, কত সব জনপ্রিয় গান গেয়ে মন ভরিয়েছ কটি মানুষের। তোমাকে গুরু আবার ও দেখা দিতে হবে।তুমি না বীর মুক্তিযোদ্ধা? সরাসরি যুদ্ধ করেছো।তুমি এইভাবে হারাতে পারো না।দেখ স্কোয়ার হসপিটাল এ বাচ্চু,নকিব খান, পার্থ, হাদি,আগুন,বগি, টিপু ভাইরা  কাঁদছে।সাধারন মানুষ কাঁদে। ভক্তরা কাঁদে। গুরু ফিরে এসো। গুরু মনে পড়ে প্রায় ৪ বছর আগে তোমার সাথে আমার প্রথম দেখা হয়েছিল কমলাপুর এর রাস্তায় খুব ভোরে প্রাত ভ্রমনে। তোমার হাতে একটা ফুটবল। তোমাকে দেখে পাশের বস্তি থেকে ছোট ছোট ছেলেরা দৌড়ে এলো। তাদের সাথে ফুটবল খেলতে শুরু করে দিলে। কি সাধারন মানুষ তুমি! কোন অহংকার এর লেশ ও নাই। এত বড় একজন মানুষ।তামাম বাংলার শিল্পীরা যাকে গুরু মানে সেই গুরু এত সাধারন! অনেক কথা হয়েছিল গুরু তোমার সাথে। আমি গুরু তোমাকে এত কাছে পেয়ে আবেগ ধরে রাখতে পারলাম না। বললাম, গুরু এক কাপ চা খাওয়া যাবে আমার  সাথে? গুরু তুমি হেসে বললে, কেন নয়। পাশের খুব ছোট একটি দোকান। বস্তির এক মহিলার দোকান।সাজ সজ্জা নাই। ফুটপাথের দোকান। কাঠের ছোট টুলে বসে চা খাওয়া শুরু করে দিলাম। আমি জানতাম না তোমার বাসা কমলাপুরে। চা খেতে খেতে বললে অনেক কথা। পাশের বস্তির ছেলেগুলো কিছুক্ষণ আগে যারা তোমার সাথে ফুটবল খেলল তাদের তুমি খাওয়ালে বন রুটি। চা খাওয়া শেষ। আমি দোকানিকে বিলটা দেব। গুরু ইশারা করে মহিলাকে কি যেন বলল। আমার কাছ থেকে টাকা নিতে চাইল না। একি মানুষ! আমি চা খাওয়ার অফার করলাম আর বিল দিবে গুরু। অনেক জোরাজোরি করলাম। কিন্তু কিছুতেই কিছু  করতে পারলাম না। গুরু চা এর দাম দিয়ে দিল। সেদিন এর এক কাপ চা এর দাম ছিল ৩ টাকা। কিন্তু এটি আমার কাছে মনে হল কয়েক কোটি টাকা। অমৃত সুধা। গুরু বলল, পাশে আমার বাসা। যাবে? না গুরু; আমি সেদিন যেতে পারিনি। তুমি চলে গেলে। আর আমি চাতক পাখির মত তোমার পথ পানে চেয়ে চেয়ে দেখছি,।কি সাধারন, কত সাধারন মানুষ তুমি ।গুরু ৩ টাকার সেই চার ঋণ আমি কি করে শোধ করব? গুরু তুমি ফিরে আস। ৩ টাকার ঋণ শোধ করব না। করতে চাই ও না। সামান্য একজন ভক্তর উপর তোমার যেই ভালবাসা তার একটু হলেও প্রতিদান দিতে চাই। ফিরে এসো গুরু, ফিরে  এসো………………………………………! ফিরে এসো…